Terugslag vir vrou wat deur hond aangeval isJaybee Cloete (Foto: Facebook) Omtrent twee dae nadat Jaybee Cloete (62) uit die Life Suikerbosrand-hospitaal in Heidelberg ontslaan is nadat sy deur ’n hond aangeval is, moes sy weer weens sepsis opgeneem word. Die hond van een van die huurders wat ’n huis op Cloete en haar man se kleinhoewe naby Heidelberg huur, het Cloete op 28 Junie beetgekry en verskeur. Cloete het diep wonde aan albei haar arms en haar bene opgedoen. Die senuwees en spiere in haar regterkuit is afgebyt en die voet aan daardie been “hang net”. Die senuwees en spiere aan haar linkerbobeen is ook ernstig beskadig. Die twee groot wonde aan haar kuit en bobeen kon nie geheg word nie. Die dokters het spesiale pleisters op daardie wonde geplak wat help om oorblywende etter te dreineer sodat sy nie sepsis opdoen nie. Sy is Maandag toe ontslaan. Gretha Prinsloo, Cloete se dogter, vertel haar ma is Woensdag na Life Springs Parkland-hospitaal aan die Oos-Rand geneem nadat die wondsuster opgemerk het dat die groot gat in haar kuit septies is. Sy is na die wondsuster toe wat haar wonde skoongemaak het. Prinsloo het Donderdag angstig aan Maroela Media bevestig dat haar ma antibiotika vir die sepsis kry en dat sy die aand in die teater ingestoot sal word sodat die dokter die wond weer kan skoonmaak. Cloete het diep wonde aan albei haar arms en bene opgedoen [Foto: Verskaf] Teen Vrydagaand het die swelling in haar bene en voete ook beter gelyk en sy is gevolglik Saterdag ontslaan. “Ma is by die huis, sy voel baie beter vandat al die gif uit haar lyf is,” het Prinsloo Saterdag gesê. Net toe die familie begin positief word, moes Cloete Sondag weer terug teater toe gaan nadat die wond septies begin geword het. Sy is dieselfde dag nog ontslaan. “Ons hoop al die gif is nou uit. Sepsis is blykbaar ŉ proleem met ŉ hondbyt.” Die dokter beoog om oor vier maande met die veloorplanting te begin. Maroela Media het vroeër berig Cloete is die dag na die huurder se huis om na die kragboks in die huis te kyk omdat hul krag af was. Die huurders se hond was buite en het Cloete bestorm. Sy het verbete teen die hond baklei. ŉ Werker op die kleinhoewe het later met ŉ stok tot Cloete se redding gekom toe hy haar hoor skreeu het. Die hond het hom ook gegryp. Hy het geringe beserings opgedoen.